**Invitation til orienteringsmøde hos CPH onsdag den 2. oktober 2019 kl. 10-11.30**

**Kom og hør om CPH´s projekter og planer om nye samarbejdsaftaler for bygherrerådgivning og teknisk rådgivning**

**Udviklingen af Københavns Lufthavn**

Københavns Lufthavns vigtigste samfundsopgave er at binde Danmark bedst muligt sammen med resten af verden med direkte flyruter, så vi kan rejse ud på ferie, forretning og uddannelse – og så verden kan komme til os. Vores mål er samtidig, at fremtidens flyrejser skal være bæredygtige og klimavenlige. Det arbejder vi tæt sammen med myndigheder, forskere og flyselskaber om.

Også selve driften af lufthavnen skal være klimavenlig. I år nåede CPH den første milepæl med certificeringen som CO2-neutral lufthavn. Det er på baggrund af dels af egne initiativer, dels via et større klimaprojekt i Laos, der kompenserer for resten af den CO2 selve driften af lufthavnen udleder.

At binde Danmark sammen med resten af verden kræver kapacitet. Med de senere års vækst i flytrafikken til og fra Københavns Lufthavn er der behov for at udvikle og udvide, så vi kan skabe fremtidens lufthavn. Det kræver, at vi konstant udvikler os og har den nødvendige kapacitet til passagerer og flyselskaber med plads i terminaler, gates og bagageanlæg.

Passagertallet vil med stor sandsynlighed stige i det kommende år. Det kræver investeringer i alt fra kapacitet til ny teknologi. Siden 2014 har CPH arbejdet med at skabe fremtidens lufthavn - en investering på omkring 20 milliarder kroner. Det er dermed en af de største privatfinansierede anlægsinvesteringer i danmarkshistorien.

Det indebærer, at der skal udvikles, projekteres og udføres en lang række bygge- og anlægsprojekter i samarbejde med bygherrerådgivere, tekniske rådgivere og entreprenører.

Organiseringen og set-up ’et varierer fra sag til sag; men planen er, at have en række samarbejdsaftaler til rådighed vedrørende rådgivningsdelen således, at der hurtigt og effektivt kan vælges samarbejdspartnere med oparbejdet lufthavnsekspertise og -erfaring.

Overordnet er det tænkt, at samarbejdsaftalerne skal deles op efter:

* Bygherrerådgivning
* Teknisk rådgivning (arkitekt- og ingeniørrådgivning)

Derudover er planen at dele samarbejdsaftalerne op efter størrelsen på projekterne. Skellet forventes at være under og over 30 mio. kr. (den økonomiske ramme for projektet) – både for bygherrerådgivning og teknisk rådgivning.

Det er meningen, at aftalerne skal være ”ikke-eksklusive”, således at CPH frit kan vælge, hvorvidt vi ønsker at gøre brug af samarbejdsaftalerne eller ej.

CPH ønsker endvidere at sikre, at aftalerne bliver fleksible ift. forskellige rådgivnings- og samarbejdsformer.

Detaljerne i udbudsbetingelserne er endnu ikke fastlagt, men det er sikkert at både kvalitet og pris bliver tillagt vægt.

**Orienteringsmødet**

På orienteringsmødet vil medarbejdere fra CPH fortælle om nogle af de igangværende og kommende projekter, og CPH’s foreløbige tanker om på hvilke områder, der ønskes indgået aftaler, vil blive gennemgået.

Vi håber, at så mange som muligt har lyst til at deltage i orienteringsmødet og efterfølgende i de udbud, der skal gennemføres.

På orienteringsmødet vil der vil også være mulighed for at stille spørgsmål og komme med input og forslag vedrørende de forestående udbud.

Vi håber at se jer alle og ser frem til en spændende dag.

**Tilmelding**

Skriv til: Julie Svarre Ohlsson, julie.ohlsson@cph.dk